ช่วยเกษตรกร จำหน่ายสินค้าหม่อนไหมแบบครบวงจร 19-23 เมษายนนี้
นายประกอบ เผ่าพงศ์ อธิบดีกรมหม่อนไหม กล่าวว่า กรมหม่อนไหม ร่วมกับไอคอนสยาม จัดงาน งานส่งเสริมและจำหน่ายสินค้าหม่อนไหมแบบครบวงจร ระหว่างวันที่ 19 -23 เมษายนนี้ ที่ไอคอนสยาม เพื่อเฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง และประชาสัมพันธ์ให้ประชาชนทั่วไปได้เห็นถึงคุณค่าและความเป็นเอกลักษณ์เฉพาะของผ้าไหมและผลิตภัณฑ์หม่อนไหม ส่งเสริมการตลาดผ้าไหม และผลิตภัณฑ์หม่อนไหม อีกทั้งยกระดับเพิ่มรายได้ให้กับเกษตรกรผู้ปลูกหม่อนเลี้ยงไหม กลุ่มผู้ทอผ้าไหม และผู้ประกอบการหม่อนไหม เพิ่มช่องทางการจำหน่ายผลิตภัณฑ์ด้านหม่อนไหมให้ผู้บริโภคเข้าถึงผู้ผลิตมากขึ้น ในงานจะมีการออกร้านจำหน่ายผ้าไหมและผลิตภัณฑ์จากหม่อนและไหมมากมาย โดยได้รับความร่วมมือจากเกษตรกรและชุมชนจากจังหวัดต่างๆ นอกจากนี้ ยังมีนิทรรศการเฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง พระอัจฉริยะภาพและพระปรีชาสามารถด้านศิลปศาสตร์ รวมถึงการศึกษาพัฒนาหม่อนไหมในไทย นิทรรศการโครงการออกแบบลวดลายผ้า "ลายดอกเอเดลไวส์" เฉลิมพระเกียรติสมเด็จพระนางเจ้าสุทิดา พัชรสุธาพิมลลักษณ พระบรมราชินี เพื่อส่งเสริมเกษตรกรและช่างทอผ้าไหมทุกเทคนิคนำไปพัฒนาและต่อยอดภูมิปัญญาของตน เป็นการขยายโอกาสสร้างรายได้สู่ชุมชนด้านหม่อมไหมให้ยั่งยืนต่อไป